Fritz Kortner

Fritz Kortner (opprinnelig Fritz Nathan Kohn; født 12. mai 1892 i Wien, død 22. juli 1970 i München i Tyskland) var en østerriksk skuespiller, filmregissør og teaterinstruktør, fremst i Tyskland. Han virket i USA årene 1937–1949.

Lv og virke

Bakgrunn
Kortner ble født i Wien som Fritz Nathan Kohn. Han var sønn av den jødiske urmakeren og juveleren Juda Jakob Kohn (1849–1919) og hans hustru Helene (født Lunzer). I skoleårene ble Fritz Kortner påvirket av «den filosofiske og psykologiske opplysning, sosialisme og kulturkritikk» likeså av teateret. Han beundret den østerrikske forfatteren Karl Kraus og skuespilleren Josef Kainz. Rundt 1908 så Kortner en oppsetning av Friedrich Schillers skuespill Die Räuber i Burgtheater i Wien med Josef Kainz i rollen som Franz. Kainz rolleprestasjon gjorde et voldsomt inntrykk og fikk en skjelsettende betydning for Kortner: «Med ett slag tilhørte jeg nå teateret. Jeg lå dagelang i feber i sengen, syk av kjærlighet til teateret». Han ville bli skuespiller, slik som sitt idol Kainz.

Han studerte ved Kaiserliches und königliches Akademie für Musik und darstellende Kunst.

Karriere
Etter studiene sluttet han seg til Max Reinhardt i Berlin i 1911, og så til Leopold Jessner i 1916. 

Hans gjennombrudd var i Ernst Tollers Die Wandlung i 1919, og han ble en av Tysklands best kjente karakterskuespillere og landets fremste tolker av  ekspresjonistiske verker. Fra 1916 medvirket han i hele nitti filmer.

Hans spesialitet var dystre og truende rollefigurer, men han spilte også tittelrollen i filmen Dreyfus (1930). På teateret gjorde han seg bemerket med sin eksplosive energi på scenen og sin kraftige stemme, men utover i 1920-årene ble rolleprestasjonene hans preget av en mer kontrollert og realistisk spillestil.

I mellomkrigstiden tok han klar avstand fra nazismen, og like før Hitler kom til makten i 1933 forlot Kortner Tyskland og dro tilbake til fødebyen Wien. Senere dro han til Storbritannia, og i 1937 videre til USA, der han fortsatte å arbeide som karakterskuespiller og teaterdirektør.

Filmografi som skuespiller (utvalg) 
 1924 : Orlacs Hände
 1929 : Samfunnets svøpe
 1929 : Pandoras eske
 1929 : Kvinnen man lengter efter
 1929 : Frøken Statsadvokat
 1929 : De Fortaptes Skib
 1929 : I lenker
 1930 : Dreyfus
 1930 : De fortaptes forbjerg
 1931 : Danton
 1931 : Brødrene Karamasoff
 1946 : Et sted i natten
 1946 : Knivseggen
 1950 : Epilog – "Orplid"s hemmelighet
 1951 : Ridder Blåskjegg

Referanser

Eksterne lenker 
 
 

Tyske skuespillere
Personer fra Wien